Papersnake/gushiwen huggingface dataset:
登楼对雪二首
张嵲（宋代）

冰花不省如斯暴，疑是吹沙打夜窗。
莫遣沉阴增敌气，且将盈尺作农祥。
昭阳顾符稙画便面栈道图歌
王士祯（清代）

顾生画学李思训，尤工栈道兼骡纲。丹青金碧妙铢黍，近形远势穷毫芒。

褒斜山色一千里，子规啼处烟苍苍。女郎祠边人迹绝，但见哀猿连臂叫啸青崖旁。

江水如油下南郑，阁道似发通陈仓。红毡裹背笠覆首，人物结束疑唐装。

车马班班入云际，如蚁缘垤相扶将。秦川渭水望不到，蚕丛直上天茫茫。

仰家扇子冰雪色，一茎斑竹磨潇湘。如何方寸怀袖里，宛然置我蜀道青天长。

扬一益二古天险，谯周鬻国谋非臧。阿瞒四纪作天子，青骡西幸何仓皇。

三十年来蜀道塞，况从古史论兴亡。因君妙迹发遥慨，如听铃声替戾冈。
甲子秋八月偶思出游往往累日不能归或远至傍县凡得绝句十有二首杂录入稿中亦不复诠次也 其六
陆游（宋代）

药粗野老偏称效，诗浅山僧妄谓工。怀饼裹茶来问讯，不妨一笑寂寥中。
定光南安岩
宋思远（宋代）

路入云山几万层，豁然岩宇势峥嵘。
地从物外嚣尘断，天到壶中日月长。
扇子诗 其八十六
李石（宋代）

碧海鲸鱼掣钓纶，后生立意要求新。求新未必胜如旧，苏李元来是古人。
长安空宅铭篆
佚名（唐代）

夏天子紫金三十斤，赐有德者。
怀英太守天彝广行不至 其二
张澯（明代）

萧萧惊落木，飒飒响秋风。无数闺人恨，凝眸数过鸿。
有客赠酒同舍终夕尽欢复用前韵
王十朋（宋代）

浊醪不向墙头过，吏部方思瓮间卧。书斋得酒胜得珠，万事尽向杯中驱。

坐中俱是高阳客，一笑相逢宁易得。明朝酒醒奈愁何，劝君莫惜同吟哦。
严陵待锁
方岳（宋代）

一舸秋风梦亦寒，当人只作贾胡看。
断桥袖手暮烟合，等得芦花雪满滩。
陈州杂咏 其二
刘攽（宋代）

郑庄推士古无伦，置驿诸郊日日新。去病魏公俱改节，一生惆怅杜陵人。
十月一日陪使君领客之湖庄
曹彦约（宋代）

鹳鸣双橹压中流，断送馀分不尽秋。
石罅有声轰壮语，风骄无计尼真游。
江神自合供如愿，艇子尤能送莫愁。
却笑湖庄真落寞，但留斜日照归驺。
次韵张宝文赠王自然
刘才邵（宋代）

成山对三山，残夜动海色。英灵钟此翁，倜傥旧无敌。

高标驾空阔，劲气摧剑戟。危言发冲冠，忧国泪横臆。

当随赴陇书，聊挂游山屐。从容冕旒前，指摘治乱实。

况闻群策用，伫待妖氛息。名与年俱高，机会不容失。
奉和武相公春晓闻莺
李益（唐代）

蜀道山川心易惊，缘窗残梦晓闻莺。分明似写文君恨，万怨千愁弦上声。
仙都石笋
赵善涟（宋代）

崑崙失却大龙蟠，迸出层岩一角寒。
初日烟霞翻锦箨，九天风露混琅玕。
香涵老翠山灵护，根透鸿蒙地轴安。
天柱直疑为竹祖，仙翁图作子孙看。
正月十九日五更，诣天庆观谢雪。闻都下尺雪
杨万里（宋代）

元霄风物又阑残，闭阁何曾出一看。
尚觉烛光欺病眼，旋添衣一试春寒。
中都尺雪逾旬许，此地飞花逐片乾。
不待珠宫香火了，海风吹上紫金盘。
二十八舍歌示钱定国显道
程俱（宋代）

山川不舍骍与角，亢鼻孤豚殊不恶。委身投笔事氐羌，何异天球荐房闼。

人心如面各不同，蛇头蝎尾吾安容。脂韦肯效箕帚态，拔剑撞斗真才雄。

少年食牛有馀气，大笑文章几女工。立谈宁与子虚比，危冠欲入明光宫。

功成筑室依故丘，作书重壁垂千秋。宸奎一扎呼不起，闭门老死如黔娄。

尔来养生如养胃，未羡昴精刀笔吏。疲神毕虑子所诃，凤觜鸾胶谁汝试。

昔贤忘心身亦空，身如丘井心如风。君言作解皆魔鬼，蒲柳松筠同尽耳。

三星在霤能几许，张拳且击关南鼓。游龙作御云生翼，轸地盖天从莫逆。
破阵子·柳下笙歌庭院
晏几道（宋代）

柳下笙歌庭院，花间姊妹秋千。记得春楼当日事，写向红窗夜记前。凭谁寄小莲。
绛蜡等闲陪泪，吴蚕到了缠绵。绿鬓能供多少恨，未肯无情比断弦。今年老去年。
高阳台·重午访芳姊湖阳别墅
陈家庆（清代）

细柳莺堤，新荷涨岸，依依绿满江村。水戏湘皋，鱼龙曼衍黄昏。

清游记惯儿时事，步凌波、旧梦能温。祗如今、佳节年年，消尽吟魂。

湖山无恙人犹在，但幽怀渐减，芳意微存。翠墨红笺，几番轻涴啼痕。

噙香抱粉南塘路，倩薰风、吹洗愁根。暂相携、酒满金樽，月满乾坤。
筠庵午憩
杨万里（宋代）

筠庵稍不至，一至一回好。
风从林梢落，吹乱竹根草。
巾屦上下凉，莺鹊左右噪。
市声元不近，静听远亦到。
石磴坐来温，藓径净如扫。
书空作愁字，已忘偏旁了。
犹自忘了愁，而况记得老。
客来谈世事，欲笑还嬾笑。
蓝溪道中
吴锡畴（宋代）

绿窈雨初歇，清和日正长。
乳禽穿薄霭，弱蔓上颓墙。
村市筍厨美，田家麰饵香。
老翁扶杖出，小立看移秧。
春暮偕曾甥锡卿仲英野眺
潘俊（清代）

人生贵适志，行乐须及春。强步四五里，同行三两人。

草含疏雨润，柳拂晓烟匀。前哲希狂士，长歌远俗尘。
寄张肖甫时备兵天雄 其一
欧大任（明代）

久忆铜梁客，曾传剑阁铭。留屯漳水白，倚垒太行青。

尊俎临沙麓，风云出井陉。南来新入部，何处望双星。
笑庵两和前韵复作二绝 其二
周紫芝（宋代）

新诗时出笑谈中，清似松江夜雨风。邂逅碧云来入句，老夫真欲愧辽东。
金陵故宫
纪映钟（明代）

朝出天津桥，浙浙水带索。暮行清溪滨，马溲乱芳屩。

陋巷犹居清，宫墙窜鼯貉。云是故宫道，败堵仍未垩。

恭惟全盛时，皇居壮京雒。真清起淮泗，一剑驱沙漠。

神鼎定金陵，卜世过岐毫。刘基相涧瀍，王宋陈方略。

粉雉包山川，芳湖填燕雀。南面园丘坛，背枕钟山薄。

邓林采楩楠，越裳贡丹雘。巍然未央成，万户千门落。

阁道钩枪棓，斗勺抵龙角。玉堂翥文鹓，金吾仗神犦。

赫赫武库藏，赤电霄煜爚。翳然紫御深，琅玕朗𦑟翯。

皛皛蓬莱波，的的芳菲铎。绣闼秘椒图，雕栊镂鸑鷟。

经营追灵沼，花鸟匪艮岳。蒸士缭垣墙，利锥不能斮。

延袤万丈余，坚比南山硌。鸾辂参陈章，麟台画魏鄂。

日御奉天门，虚怀问民瘼。鱼服求蔀檐，虓怒断鲸鳄。

宵深不遑寝，一事古今酌。孤三卿备九，郊藩教胄学。

灿然钜典章，万祀尊严确。有道字四夷，宸居磐石荦。

日月光门庭，关河自锁钥。予夺成春秋，喜愠关露雹。

栉沐诚艰难，金汤实天作。一传用方黄，儒术翊文弱。

制度改周官，桐封背汉约。佥谋专赵括，不忍诛晁错。

未报吴宫秋，皇孙燕来啄。十族魂惊天，瓜蔓血盈壑。

养士三十年，报主良谔谔。英君自待边，明堂建龙朔。

新宫既峥嵘，故宫自寥廓。新宫北极高，故宫新草绰。

宝训蛛丝沈，金根苔卧拓。罘罳彫翠华，榜帷乾蕙药。

阴凝黄屋霜，愁洒禁林箨。尚念高皇功，龙颜俨元幕。

温凉虔鼎俎，节候陈精臛。醇酎屠苏窨，新䊗石泉瀹。

白头老中官，玉带花锦襮。躬亲执扫除，启闭专掌握。

沟水细涓涓，宫云淡漠漠。仿佛燕支痕，隐约炉烟袅。

甲子五经过，栋础半摧剥。流寇恣披猖，长安焰天焯。

忧勤十七年，社稷死无怍。新宫既沦陷，故宫剩榱桷。

四方摧心肝，帝子还飘泊。二三黄发清，忧思席不著。

田鲍鱼菽闲，水火殷殷搏。黄门拔剑起，外恃罴虎彍。

中宵策始定，缟衣迓素幄。百辟朝行在，草创安俭约。

遂有豫章材，涌地就绳削。厥惟五色土，启窖皆型煿。

于时望宣光，万姓咸呼跃。故宫几兴矣，黄发咨筹度。

自从贵阳相，怀宁墙壁托。燕山出总师，钦案大翻駮。

丑逐刘张徐，高姜继去阁。朝纲武臣典，密疏渎且数。

楚竖竟指戈，妄言君侧恶。尽撤淮淝兵，穴斗西南角。

僵尸塞洪河，肝脑江流浊。泽清倒戈来，天堑一筏缚。

镇兵鸟兽散，定南颈贯锷。悄然如无清，江山静濯濯。

左贤居深帷，浴铁满城郭。移民安部曲，筑堵御侵掠。

日闻故宫声，丁丁勤斧凿。一木疲千牛，石走万车脚。

故宫遂荡然，旷莽驰飞駮。谁问荆棘驼，空怜腐草爝。

欻兴垂亡时，此理似难觉。譬如将烬灺，欲烬还一爆。

举首瞻故宫，故宫成污泽。大哉高皇功，废兴岂关若。

野清近宫住，廿年悲落魄。出为露肘行，入不饱藜藿。

皇皇丧家狗，栗栗入市玃。掩涕急前趋，蹒跚类羁缴。

复见钟山云，矗矗芙蓉萼。映日布灵旗，随风过五柞。

松栝虽尽髡。意象逾磅礴。烨烨龙凤章，未是虎豹鞟。

夜萤群鸟惊，朝卷千峰蠖。焜煌金简书，缥缈神仙籥。

幽兰终岁芳，甘涧寡冱涸。埋金累嬴秦，秩望匪庐霍。

六代不敢陵，蜡屐名贤著。香埋宝志棺，雨蚀萧公镬。

苍苍齐梁寺，至今存遗踔。山貌一朝童，山藏万古橐。

浑沦元气中，四时备凉熇。《麦秀》我吞声，髯攀谁冥格。

𤵂㾁聊咨且，惨澹还矜愕。吟罢故宫诗，愿化钟山鹤。
洋州三十景·北园
鲜于侁（宋代）

朝阳动湖水，春色入名园。
邑人千万户，日日望朱幡。
玉环诗
陈乾富（元代）

使台归骑准鸣笳，花气茶烟竞院奢。禽慧不须云板约，好窥人意唤琵琶。
忆昔
陆游（宋代）

忆昔西征日，飞腾尚少年。
军书插鸟羽，戍垒候狼烟。
渭水秋风夜，岐山晓雪天。
金鞿驰叱拨，绣袂舞婵娟。
但恨功名晚，宁知老病缠？虎头空有相，麟阁竟无缘。
壮士埋巴峡，孤身卧海壖。
安西九千里，孙武十三篇。
裘叹苏秦弊，鞭忧祖逖先。
何时闻诏下，遣将入幽燕？
达磨赞 其一
释广闻（宋代）

趁得江头航折苇，听教后面风波起。不负梁王所问来，只有此心如此水。
景纯到汝数日遽求别仆固不敢留客然宋伯举
葛胜仲（宋代）

奉留高客敢同黄，恃有亲亲与雁行。乐孺诚宜赋棠棣，盘桓何畏啬槟榔。

敬通叔达无争论，法护僧弥各擅长。二义周官如问得，且看姜被莫腾装。
秋怀十首
汪莘（宋代）

虞帝周王不复生，几多豪杰应离明。
凤凰览遍真难事，直至而今欠一声。
重午
蒋恢（宋代）

逝水光阴不肯停，又从菰黍重寻盟。
平生不学采莲曲，只读离骚配酒兵。
种宜男
郑廷鹄（明代）

我爱宜男草，纫香久自珍。树之南海曲，恋此北堂春。

白璧初含雨，青裳迥出尘。托根良不浅，长对合欢人。
挽刘夫人词二首
陈舜俞（宋代）

籍籍家声起草莱，诜诜子舍奉兰陔。
翩翻三凤皆英物，蹭蹬双驹亦骏才。
忆昔彩衣环几舄，于今清血洒棬杯。
何年盛事联簪组，别有丝纶荐夜台。
感秋 其十二
林鸿（明代）

朝登北邙坂，墟墓何累累。怀哉泉下人，恻然我心悲。

往若不可复，来者每如斯。膏火煎万族，纷纷竞刀锥。

生存华屋居，死与草木萎。愚智同土壤，英灵竟何知。

所赖贤哲士，千龄名不隳。
柳梢青（季女生日）
朱敦儒（宋代）

秋光正洁。物家瑞草，黄花初发。物外高情，天然雅致，清标偏别。

物翁笑酌金杯，庆儿女、团圆喜悦。嫁与萧郎，凤凰台上，长生风月。
遣昼
元稹（唐代）

密竹有清阴，旷怀无尘滓。况乃秋日光，玲珑晓窗里。

旬休聊自秋，今辰日高起。栉沐坐前轩，风轻镜如水。

开卷恣咏谣，望云闲徙倚。新菊媚鲜妍，短萍怜靃靡。

扫除田地静，摘掇园蔬美。幽玩惬诗流，空堂称居士。

客来伤寂寞，我念遗烦鄙。心迹两相忘，谁能验行止。
题传神
陆游（宋代）

雪鬓萧然两颊红，人间随处见神通。
半醒半醉常终日，非士非农一老翁。
枥骥虽存千里志，云鹏已息九天风。
巉巉骨法吾能相，难著凌烟剑佩中。
江舟撁夫有唱湖州歌者殊动家山之想赋吴歌行
袁说友（宋代）

我家苕霅边，更更闻夜船。
夜船声欸乃，肠断愁不眠。
一声三四咽，掩抑含凄切。
宛转断复连，尽是伤离别。
两月江头程，杳不闻此声。
身游荆渚路，梦到湖州城。
但闻空山女儿呼，不见前溪渔父鸣。
今朝撁头上，忽作吴歌唱。
初声与后声，一一浑悲怆。
问汝何所得，昔棹吴中航。
吟得溪女曲，动君思故乡。
我方西上夜，夜夜家山侧。
声声劝早归，霅水年年碧。
送甘竹黄玉崙太史
郑学醇（明代）

祥光一夜起奎躔，玉署人今向北燕。行色五羊城外动，仙班双北阙中联。

看花禁籞香风转，视草銮坡瑞日悬。知际圣明多献纳，肯誇词赋奏甘泉。
危太朴入都为题云林画幅
张雨（元代）

故人渺在云林端，手种梓漆阴团团。不愤读书从鬼谷，何嫌卖药近长安。

白日定趋天禄阁，青春宜著鵔鸃冠。相思洒尽金壶墨，三十六峰生莫寒。
雪霁寒甚
周尔墉（清代）

良农望岁一年中，天遣琼瑶报屡丰。负郭愧无三亩托，巡檐喜与万家同。

光阴易度间窗马，乡信犹传在野鸿。粳稻东南财赋地，可怜横潦尚酸风。
锁宿馀半月得閒读书喜而有赋 其一
程公许（宋代）

日月疾跳丸，简篇浩烟海。弓旌误诱去，叹息可中悔。
春日田园杂兴五首
陈希声（宋代）

香红眩眼缬菜英，竹杖扶吟从步行。
桑眼蟆含青雷小，麦须蝦磔翠芒轻。
黄花菜圃午风软，绿水秧畦春野平。
芳树岁声鸠雨过，苍苍柳色弄烟晴。
是日约往南郊不果
文彭（明代）

南国清明花事稀，燕山雨雪尚霏霏。长安九陌春何处，旅食经年客未归。

两地风光关念切，平生事业寸心违。也知空负城南约，不是袁安不启扉。
余既和乐天诗而喜于年及之心犹不能自已又复
吴芾（宋代）

封章上达已经旬，所乞原非为贱贫。
七秩自知非久客，一心只欲作闲人。
虽惭绿鬓朱颜改，却喜清泉白石亲。
荣辱是非都不问，尊前且乐自由身。
赠匡山道者
章孝标（唐代）

尝闻一粒功，足以反衰容。方寸如不达，此生安可逢。

寄书时态尽，忆语道情浓。争得携巾屦，同归鸟外峰。
次韵杨鸿渐察判见赠
赵抃（宋代）

县令于是袭汉唐，震雷为治制封疆。得人固可恩千室，无状须忧病一方。

愚品昔蒙登仕籍，薄材今幸预朝纲。但欣孤迹辞丘壑，岂有深谋赞庙堂。

万里山川来陇蜀，十分风物类江乡。存心抚俗图归正，顾己临民敢不庄。

莲幕似君诚慷慨，兰言遗我极芬芳。自嗟寸善无裨补，更辱长篇盛播扬。

投李莫嫌迟报赠，解琴终拟效更张。若孤朋照宜身愧，冠弁峨峨佩玉苍。
再和
李处权（宋代）

鬓丝殊觉老，泪血更伤春。
阅世元如梦，除天总是尘。
有心躭传癖，无意媚钱神。
坐怪三衢守，书来不到闽。
次韵曲水泛舟四首 其三
苏过（宋代）

岁晚得膏泽，荞花香满村。稍令催科帖，迤逦不到门。

我有贤太催，手抚疮痍痕。未遽舍我去，寿公福祉繁。

一饱诚难得，敢忘肉骨恩。争看刺史天，扶携上墙垣。

忽惊麋鹿姿，中有诚意存。顾予一廛氓，聊诵野老言。
自宜兴过溧阳
赵蕃（宋代）

荆溪路入白云径，势与松江相并宽。
政以楫轻忧逆浪，忽逢风并起飞翰。
须臾又报一舍过，并盻应无百里难。
却恨铜官易成远，不容双目细留看。
送惟一游清凉寺
贾岛（唐代）

去有巡台侣，荒溪众树分。瓶残秦地水，锡入晋山云。

秋月离喧见，寒泉出定闻。人间临欲别，旬日雨纷纷。
六桥行
周端臣（宋代）

苏堤路。正密柳烘烟，嫩莎收雨。野芳竞吐。山如画、隐隐云藏山坞。六桥徙倚。喧处处、行春箫鼓。鸥影外、一片湖光，夷犹彩舟来去。

凝想禊饮花前，爱裙幄围香，款留连步。旧踪未改，还曾记、揽结亭边芳树。愁情几许。更多似、一天飞絮。空自有、花畔黄鹂，知人笑语。
题游帷观真君殿后
伊用昌（唐代）

日日祥云瑞气连，侬家应作大神仙。笔头洒起风雷力，

剑下驱驰造化权。更无戎夷添礼乐，永教胡虏绝烽烟。

列仙功业只如此，直上三清第一天。
题方家峪刘寺山门
顾逢（宋代）

洒墨起云端，神威耸众观。
直疑鲜甲动，相对骨毛寒。
瞠目真如活，腾空似不难。
传闻风雨夜，雷电绕阑干。
题奚彦礼所藏画四首 其三 孔雀
徐庸（明代）

牡丹香吐正春深，何处飞来孔雀禽。倾国倾城颜色好，徘徊似有惜花心。
寓兴
贾岛（唐代）

莫居暗室中，开目闭目同。莫趋碧霄路，容飞不容步。

暗室未可居，碧霄未可趋。劝君跨仙鹤，日下云为衢。
李延年歌
李延年（两汉）

北方有佳人，绝世而独立。
一顾倾人城，再顾倾人国。
宁不知倾城与倾国？佳人难再得。
疏帘淡月 其二 送罗弘载南归，即用见赠原韵
梁清标（清代）

暖回南陌，正水涨春波，柳舒新碧。文酒清欢才罢，又归词客。

萧碧书剑东风里，醉旗亭、遍看山色。河梁惆怅，临歧欲赠，绕朝鞭策。

忆岭表、徘徊灯夕。探海月珠江，共寻陈迹。三载烽烟此日，顿殊今昔。

彩舟酬唱同蕉梦，向燕台、重听羌笛。如君才藻，江湖岁月，漫教虚掷。
曾公岩
刘宗杰（宋代）

谢公高兴在东山，寻得仙岩郡邑边。
万果连峰凝碧乳，一溪鸣邑逗寒泉。
由来物外无尘景，须信壶中有洞天。
岭服已安褒诏近，莫将归梦更留连。
疾风伯
张嵲（宋代）

不雨经时气若焚，共欣疏点夜深闻。
平明忽捲重阴尽，可是风师待策勋。
颂古十八首 其六
释师一（宋代）

不是幡兮不是风，轩辕宝鉴出怀中。森罗万象难逃影，恋窟狐狸失却踪。
映碧园产并头莲三十首 其六 六鱼
孙传庭（明代）

奇葩开盛夏，香色两相如。得气谁吾闰，吐华不厌馀。

凌波联缟带，映日缀霞裾。为谢尘中客，应难附执袪。
寄怀江夏隐士艾木田
薛始亨（明代）

横槊吟边积战尘，息机空羡汉阴人。祇园腊度恒沙劫，茅屋秋归四壁贫。

冷月庭中垂橘柚，闲花门外落荆榛。只今马队多名士，谁拟从君颍水滨。
上后乐刘先生左史十首用襄阳诗两句行藏坚晚
程公许（宋代）

楚都初拜公，里门跪承诲。
一言忽唤醒，顿首汗浃背。
志远苦力短，寸进而尽退。
大书揭斋颜，朝夕警不逮。
奉詶戴帅初架阁见赠二首 其一
赵孟頫（元代）

仙人海上来，遗我珊瑚钩。晶光夺凡目，奇采耀九州。

自吾得此宝，昼玩夜不休。生世勿恨晚，及与斯人俦。

惜哉无琼玖，可以结绸缪。世德日下衰，古风向谁求。

蛾眉亦何有，空受众女仇。适俗固所愿，违己良足忧。

感子赠言意，再拜涕泗流。安得骑骐驎，从子以远游。
菊山诗
胡助（元代）

世有隐君子，种菊巢空山。心同白云远，身与黄花閒。

朝饥餐落英，采撷露未乾。幽香被三径，晚节当岁寒。

林下非无人，独在柴桑间。风味略相似，穷年以盘桓。
小舟白竹篷盖保长所乘也偶借至近村戏作
陆游（宋代）

茅檐细雨湿炊烟，江路清寒欲雪天。
不爱相公金络马，羡他亭长白篷船。
大热归城西止于兴国戒坛院
孔武仲（宋代）

红尘迎马尽飞浮，日脚横天凝不流。
金碧峥嵘凉意动。归轩聊作化城游。
周日贞招饮大鹏东山寺 其二
张嗣纲（明代）

步入梵宫路不迷，四山高插与天齐。龙头石吐飞泉冷，雉尾云生落木低。

牧笛吹残村犊稳，禅经听罢野猿啼。止戈幸得逢僧话，回首东山月满溪。
阳春曲·闺怨
徐再思（元代）

妾身悔作商人妇，妾命当逢薄幸夫。别时只说到东吴，三载余，却得广州书。
天仙子·睛野鹭鸶飞一只
皇甫松（唐代）

睛野鹭鸶飞一只，
水茳花发秋江碧。
刘郎此日别天仙，
登绮席，泪珠滴。
十二晚峰高历历。
东坡引 其六 藤席
董元恺（清代）

滑如霜薤叶。细似湘纹节。琉璃黄映消肌雪。匡床凭拂拭。

匡床凭拂拭。

孤眠此夜，偏生欹仄。较不似昨宵宁贴。思量几度重铺设。

与郎随转侧。与郎随转侧。
偈颂十八首
释道璨（宋代）

漏尽夜沉沉，山房风露深。
无云生岭上，有月落波心。
宿永安墟作
屈大均（明代）

一水含空尽，微茫在暮天。星分渔父火，雨合野人烟。

宿舸依荒戍，还家及小年。明朝是长至，子半得春先。
题曾审言所寓僧舍梅屋
陈元晋（宋代）

倾盖知心两玉人，竹君邂逅更情亲。
能同此味花君子，来共团栾一笑春。
送叶子汉赴成都令叶颇能诗
王世贞（明代）

明时经术鬓双华，西去啼猿万里赊。此际巴人无讼芋，向来仙令只栽花。

挂帆峡里逢春雪，濯锦沙边弄晚霞。一自文翁能教授，至今扬马擅名家。
春日感怀
强至（宋代）

壮年不觉登三纪，正月如今过一旬。
人寿短长难定准，春期九十更逡巡。
纵当簿领无馀暇，自合眉头且强伸。
况值山城公事简，不谋笑饮是痴人。
有遗搔痒之具曰不求人又曰婆指甲约相赋
张埴（宋代）

阿婆此指甲，昆吾国生长。
当年三五时，搯花记月上。
纤纤成老大，却作爬沙状。
故人远持赠，慈意有着放。
想翁乍得之，未悟为何贶。
把玩至一再，丑妇能俱丧。
信手弹三声，铮然送妍响。
卯醺未全快，午偃到半饷。
溽绉垢能寸，美曝背如盎。
是时可柄用，於人无俯仰。
名之必可言，翁亦费亭当。
长吟出肺肝，闻者重惆怅。
人生七尺外，凡物皆是长。
维比金石交，百年相倚仗。
痴儿麻姑爪，忍痛不忍痒。
双林寺
赵鼎臣（宋代）

邂逅每携诗卷往，猖狂复带酒樽来。逢春须作游山兴，莫待红残吁可哀。
四月十二日携家如钱塘二十二日过湖至九里松
汪莘（宋代）

昔年曾访此林坰，今日重来倍有情。
道在山中人不会，竹风柏日总分明。
酒边次赵东阁韵
叶茵（宋代）

竹褪粉痕新，销磨九十春。
中年真率性，上古太平人。
有梦诗将圣，无愁酒不神。
静看红紫路，翻覆几回尘。
挈榼
晁公溯（宋代）

挈榼吾何往，閒临积水边。
晚红看落日，春碧爱晴川。
蜂蝶低窥酒，凫鹥狎近船。
平生五湖兴，见此一欣然。
过秀城
卫宗武（宋代）

舟行过乡城，忆昨又三载。
鹤表人或非，雉堞址仍在，
郊郭幸苟完，室庐俱可慨。
十年还亲友，一见如有碍。
胡为穷纪次，际此远行迈。
归来椒柏新，德人年未艾。
送西堂石鉴覞弟领众住栖贤
释今无（明代）

五叶天风吹欲落，银河之泻咽喷薄。鲸鲵走陆化作鱼，江西驹儿产头角。

鞭风不踏紫陌尘，要使吼声喧五岳。嗟吁大道时贤卑，至人不作使世疑。

浴雾已看文彩就，当头一喝成鹏飞。如今分座龙象拥，高横玉麈深天机。

海波月起雁声来，坐念送君心迟迟。栖贤我昔诛茅者，随师拾栗寒溪湄。

紫藤锦石不入眼，区区心迹今云疲。吾师买马先买骨，秕糠如絮已粘泥。

衢头钟动市人丛，昙花岂得生其中。不须呵我心先折，况复飘飘凌高风。

玉渊之水神龙藏，高崖灼烁骊珠光。霞明雪净尘垢扫，追还九代轩琅琅。

入山却比谢安出，一丝九鼎悬穹苍。吾生雅负素餐耻，譬如春梦不能起。

今日私心十倍欢，所能言者其粗耳。寻常离别自有情，流光圣箭蜚英声。

悲欢在手不能用，眼看落叶堆高坪。此山困厄数百载，杉松桧柏犹未改。

九曲澄渟天上来，五老芙蓉日飞盖。石梁跨蹑断世心，幽人一入神踽踽。

所期万础绕千人，一丘一壑吾无取。君但严持宝镜行，呶呶之物安足语。
诗偈 其一三一
庞蕴（唐代）

识若不受尘，心亦不颠狂。妙智作心师，名为破有王。

须臾證六作，动用五种香。此即真极乐，亦是真西方。

释迦无量寿，同居此道场。
竹轩
黄庶（宋代）

小轩与竹事还往，庭下寂寂无客尘。
开书读对圣贤语，一亩清风为主人。
题罗巽溪太守所藏竹鹤老人山水图歌
胡直（明代）

谁将昆丘县圃之若木，更取三山珠玗树。洒然挥斤造化工，逸山翩翩落毫素。

葱蒙并带苍梧烟，缥缈还连赤城雾。树里茅堂挂云端，云屏石几苍苔寒。

上有𥓂砑叠嶂崒峛之奇峰，下有洄沿青锦湍。

居者不知几千岁，别有乾坤日月宽。百尺飞梁驾长壑，凡夫欲度心骨酸。

岂同栗里誇田庐，应共桃源制衣冠。此中真意竟难辨，世人枉作画图看。

罗大夫，丰骨皎若行玉山。俯观簪绂如浮埃，几年赋就归去来。

金高北斗悬，难买开心怀。独向碧水青山生，神解兴超意远凌。

九垓老仙怜汝心魂僻，手摘群山满幅尺。郊居座上有罗浮，清卧时时游丹丘。

岚光树色淋漓湿，浸入缃帙翠欲流。夫君自此得玄悟，宴坐斋心心无住。

何必禽庆与向平，万壑千峦疲道路。余亦爱山人，睹此畅心神。

却借幽林色，散入酒樽春。醉来挥秃白雪毫，为君添写西冈月，月光流满千嶙峋。
送景玄上人还山
殷尧藩（唐代）

嵩阳听罢讲经钟，远访庭闱锡度空。蒲履谩从归后织，

衲衣犹度别时缝。地横龙朔连沙暝，山入乌桓碧树重。

梵宇传来金贝叶，花前拜捧慰亲容。
石钟鼓歌
成鹫（清代）

山庵有钟复有鼓，厥声可闻不可睹。我来欲借一回看，问取灵泉老庵主。

主人手执须弥椎，共上千峰万峰去。分明三片顽石头，觌面相逢能解语。

噌吰铛鞳盈虚空，老树作风山作雨。风从何起雨何来，万籁消声自终古。

钟未鸣，鼓未响，灯笼触露柱。钟乍鸣，鼓乍响，狸奴与白牯。

钟不鸣，鼓不响，木人逢石女。千里相逢休错举，扣石三声君自取。
枯山
释月涧（宋代）

点点寒飙振槁枝，翠微重叠冻云垂。春风万斛呼不醒，别嶂一声啼子规。
竹溪寺
林青莲（清代）

沿竹寻僧院，傍溪叩佛堂。溪回水自曲，竹密山亦凉。

供客三杯酒，参禅一炷香。听谈心未倦，溪竹已苍茫。
送陈景明尚书赴召四首
黄公度（宋代）

鼎轴今虚席，忧勤轸我皇。
苍生思起谢，丹诏急徵黄。
风欲回三代，恩难私一方。
愿公摅远业，吾道倍辉光。
挽伯父二首
洪咨夔（宋代）

忆作行边别，相期到鹤州。
秋风惊过眼，落日懒回头。
华屋空遗憾，佳城足远谋。
无从扶柩哭，挥泪寄江流。
沁园春·云壑泉泓
刘子寰（宋代）

云壑泉泓，小者如杯，大者如罂。更石筵平莹，宽容数客，淙流回更，环绕飞觥。三涧交流，两崖悬瀑，捣雪飞霜落翠屏。经行处，有丹荑碧草，古木苍藤。徘徊却倚山楹。笑山水娱人若有情。见傍回侧转，峰峦叠叠，欲穷还有，岩谷层层。仰视云间，茅茨鸡犬，疑是仙家来避秦。青林表，望烟霞缥缈，隐隐鸾笙。
酬崔驸马惠笺百张兼贻四韵
杨巨源（唐代）

百张云样乱花开，七字文头艳锦回。浮碧空从天上得，

殷红应自日边来。捧持价重凌云叶，封裹香深笑海苔。

满箧清光应照眼，欲题凡韵辄裴回。
长孙自小喜画马一日于其从祖载孺案头画一鞍马载孺以为奇而咏之示余因和
黎淳先（明代）

曾道名驹汗血回，千金身价重登台。而翁此日方悲失，稚子无心貌得来。

目下骊黄应莫辨，毫端变化若为开。一时鞭弭俱随手，腾踏教看远驭才。
沙场夜
于濆（唐代）

城上更声发，城下杵声歇。征人烧断蓬，对泣沙中月。

耕牛朝挽甲，战马夜衔铁。士卒浣戎衣，交河水为血。

轻裘两都客，洞房愁宿别。何况远辞家，生死犹未决。
题维扬
王奕（元代）

半生书剑走闽瓯，三十年前欠此游。赤脚有心尊鲁国，白头无此赋扬州。

花明靴巷新番市，草暗城隅旧敌楼。桥上更无何逊迹，梅花明月为谁留。
夜闻回雁
司空曙（唐代）

雁响天边过，高高望不分。飕飗传细雨，嘹唳隔长云。

散向谁家尽，归来几客闻。还将今夜意，西海话苏君。
湖上急雨
陆游（宋代）

溪烟一缕起前滩，急雨俄吞四面山。
造化等闲成壮观，月明却送钓船还。
赠崔立之（以下十五首见《外集》）
韩愈（唐代）

昔年十日雨，子桑苦寒饥。哀歌坐空室，不怨但自悲。

其友名子坐，忽然忧且思。搴裳触泥水，裹饭往食之。

入门相对语，天命良不疑。好事漆园吏，书之存雄词。

千年事已远，二字情可推。我读此篇日，正当寒雪时。

吾身固已困，吾友复何为。薄粥不足裹，深泥谅难驰。

曾无子坐事，空赋子桑诗。
仿李长吉击毬行
赵秉文（金朝）

锦鞯珠络四百蹄，绣胸嵌花双狻猊。分曹入场鼓声作，月趁流星马前落。

侧身下臂疾鸟回，霹雳一声龙门开。玉鞭笑击金镫响，绿鞲齐出黄金枝。

临阶下马坐广亭，玉盘行酒跪输朋。苍头上马抱黄帕，一点红尘夕阳下。
七夕
刘筠（宋代）

灵匹迢迢驾七襄，暂陈云幄对星潢。
已看素魄过三让，何用华灯更九光。
玉腕双丝轻宛转，霞衣杂佩暗丁当。
谁言巧意能胜拙，祇见鸠闲鹊自忙。
永寿县太君周氏挽辞二首
王安石（宋代）

永寿开新邑，长沙返旧茔。
金葩冷钿轴，粉字暗铭旌。
薤久露难湿，兰余风尚清。
庆锺知有在，令子合升卿。
赠太行开路者
于濆（唐代）

手斸太行山，心齐太行巅。斸尽太行险，君心更摩天。

何如回苦辛，自凿东皋田。
初寒
欧阳修（宋代）

多病淹残岁，初寒悄独吟。云容乍浓淡，秋色半晴阴。

篱菊催佳节，山泉响夜琴。自能知此乐，何必恋腰金。
送汾城王主簿
韦应物（唐代）

少年初带印，汾上又经过。
芳草归时遍，情人故郡多。
禁钟春雨细，宫树野烟和。
相望东桥别，微风起夕波。
湘中
戴复古（宋代）

荆楚一都会，潇湘八景图。
试呼沙鸟问，曾识古人无。
痛哭贾太傅，行吟屈大夫。
汀洲芳草歇，转使客情孤。
香海棠下会饮
项安世（宋代）

近看成洞远成林，红绿参差作昼阴。
闲有工夫随酒去，病无心力为花吟。
调朱弄粉年应小，倚困含娇意却深。
更向嫣然清淑外，一檐香风入衣襟。
句
颜允南（唐代）

谁言百人会，兄弟也沾陪。
暗香
陈允平（宋代）

霁天秋色。正倚楼待月，谁伴横笛。涨绿浮空，闲数河星手堪摘。弥望澄光练净，分付与、玄晖才笔。烟溆阔，云远波平，归鸟趁风席。

南国。信音寂。帐雁渚渡闲，鹭汀沙积。藓碑露泣。时拊遗踪暗嗟忆。人事空随逝水，今古但、双流一碧。待办取、蓑共笠，小舟泛得。
再用陈白沙碧玉楼韵 其三
方献夫（明代）

混沌何年凿此开，天公留与后人裁。那须画栋连俳桷，不愧山樽自瓦杯。

日上阶前玄鹤舞，潮平门外白鸥来。有时忽听渔歌发，野老前湾罢钓回。
斗酒同小诗送杨君圣四绝 其二
孙觌（宋代）

天禄先生第一流，著书曾赋畔牢愁。何人载酒论奇字，彷佛虞箴是九州。
南山下旧居闲放
张九龄（唐代）

祗役已云久，乘闲返服初。块然屏尘事，幽独坐林闾。

清旷前山远，纷喧此地疏。乔木凌青霭，修篁媚绿渠。

耳和绣翼鸟，目畅锦鳞鱼。寂寞心还间，飘飖体自虚。

兴来命旨酒，临罢阅仙书。但乐多幽意，宁知有毁誉。

尚想争名者，谁云要路居。都忘下流叹，倾夺竟何如。
次韵酬杨伯子兼呈诚斋 其一
张镃（宋代）

我固有诗癖，怜君尤苦心。自闻非为俗，异处却同音。

病后閒方乞，湖边秋渐深。排门听车骑，相与话幽襟。
莲生 其三
丘葵（宋代）

莲生污泥中，其实何戢戢。人生有恒性，云胡狃于习。
记游诗
薛季宣（宋代）

先生混此化，浩若鹤与猿。诘曲此世间，翛然脱笼樊。

冥心遂无此，得意亦忘言。客至不点茶，犹嗔破苔痕。

相逢蜀成都，过我故县村。遐观梦中梦，南膜佛因缘。

郑人决真妄，子产不能贤。寥哉天地间，谁省此性偏。

梦觉各有殊，从他见一边。浩歌归来乎，虚堂好昼眠。
秋雨
朱凤翔（清代）

吟风落叶打帘钩，江上芙蓉照远愁。莫问伶俜小胡蝶，红阑干已不宜秋。
二月二十四日至魏塘七首
张嵲（宋代）

桃花零落怨春回，松下朱门向水开。
燕子不知非旧客，依然还取故巢来。
挽邵青溪二章 其一
何梦桂（宋代）

尊酒生刍吊旧游，白髭老泪故山秋。百年勋业黄粱枕，一代文章白玉楼。

豪杰彫零天地老，山河牢落古今愁。行人不歃青溪水，付与閒翁对白鸥。
得正仲忆相勉归乡作一绝复之
舒岳祥（宋代）

老去无家天一方，安贫东土羡刘郎。
夜来一陈西风起，闻得山亭酒味香。
青玉案 景阳井
陈尔士（清代）

琼枝璧月江南碎。剩一片，深深地。并坐黄鹂谁唤起。

柳丝风乱，石阑霜重，结绮春烟里。

销沉不见遗簪珥，玉溪句、梧桐又枯死。只有年年双燕子，夕阳红外，絮催东下，几点胭脂水。
柳梢青
杨无咎（宋代）

雪艳烟轻又要春色来到芳尊。却忆年时，月移清影，人立黄昏。

却番幽思谁论。但永夜、空迷梦魂。绕遍江南，缭墙深苑，水郭山村。
竹径
汪炎昶（宋代）

竹阴清入骨，消得此闲行。不待锄苍藓，频来径自成。
寻余姚上林湖山
谢景初（宋代）

山水有奇秀，何必耳目亲。
兹地世未知，仙游良可珍。
平湖瞰其中，翠巘围四垠。
青松千万植，落瀑如悬巾。
佛庙耸殿塔，装点纷图新。
清溪与断崖，水石声磷磷。
峰巅见沧海，日出常先晨。
花草时节异，宁问秋夏春。
陵谷千万古，岂无答道人。
德微言不信，又恐远故堙。
樽酒且乐我，醉来事事均。
傅曰川席上赏菊得朝字
李东阳（明代）

野色自萧条，幽斋共寂寥。崩栏将石护，细竹引泉浇。

地僻应稀到，情多屡见招。留连更何日，烂漫是今朝。
赠故秦比部少说尝为御史
王世贞（明代）

两都台省并称雄，名姓先朝抗疏中。和璧苍蝇元不染，鲍家骢马渐难工。

浮云自失三舂色，大泽长回九辨风。若语莼鲈秋后味，步兵元合醉江东。
广陵访周公瑕不遇云自仪真失之 其一
王世贞（明代）

豪华自古让维扬，一水横江即异乡。二十四桥歌吹遍，不知何处觅周郎。
甘州 和社友用玉田韵赠别
易顺鼎（清代）

恨行云只解向天涯，无意蘸芳洲。正蘋花弄晚，南鸿西燕，相对悠悠。

一样凄凉残照，明日莫登楼。载得情多少，分付扁舟。

唤酒依然江上，把年华似锦，掷与轻鸥。看青山数点，点点是离愁。

且休寄宫沟怨句，怕误他红叶尽飘流。西风紧，断魂难觅，都化戍秋。
绍熙四年加上寿圣皇太后尊号八首
佚名（隋代）

懿典大册，陈备邃深。
怡怡愉愉，实坐是临。
重彩俨侍，深展肃心。
三宫协庆，永播徽音。
王好信挽诗
杨士奇（明代）

来往经萧峡，舟人指富溪。林藏君子宅，行慕古人齐。

锦诰恩封在，青山垄树迷。郎曹未终养，愁绝夜乌啼。
江神子·十日荷塘小隐赏桂呈朔翁
吴文英（宋代）

西风来晚桂开迟。月宫移。到东篱。簌簌惊尘，吹下半冰规。拟唤阿娇来小隐，金屋底，乱香飞。
重阳还是隔年期。蝶相思。客情知。吴水吴烟，愁里更多诗。一夜看承应未别，秋好处，雁来时。
次肩吾庆生日韵
魏了翁（宋代）

男儿生世果何事，卜士诗之闾史书。
内美元非私正则，天彝岂但付胥余。
滔滔大化亘千古，职职群生同一初。
此事年来才信得，从前浪走只成疏。
梅花集句 其一四六
李龏（金朝）

一从笛里送孤妍，兴寄扬雄独守玄。忆著江南旧行路，可怜风味故依然。
巨罟叟渔鱼
朱元璋（明代）

悠悠江静日和暄，迥水歌声度晓烟。渔网布时天上晒，布帆张处斗移边。

风恬喜目遥山嫩，岸湿频看迩草鲜。薄暮欲归星月上，流萤点点近船舷。
水龙吟·古来云海茫茫
苏轼（宋代）

昔谢自然欲过海求师蓬莱，至海中，或谓自然，“蓬莱隔弱水三十万里，不可到。天台有司马子微，身居赤域，名在绛阙，可往从之。”自然乃还，受道于子微，白日仙去。子微著《坐忘论》七篇，《枢》一篇，年百余。将终，谓弟子曰：“吾居玉霄峰，东望蓬莱，尝有真灵降焉。今为东海青童君所召。”乃蝉脱而去。其后，李太白作《大鹏赋》云：“尝见子微于江陵，谓余有仙风道骨，可与神游八极之表。”元丰七年冬，余过临淮，而湛然先生梁公在焉。童颜清澈，如二三十许人，然人亦有自少见之者。善吹铁笛，嘹然有穿云裂石之声。乃作《水龙吟》一首，记子微、太白之事，倚其声而歌之。

古来云海茫茫，道山绛阙知何处。人间自有，赤城居士，龙蟠凤翥。清净无为，坐忘遗照，八篇奇语。向玉霄东望，蓬莱晻霭，有云驾、骖风驭。
行尽九州四海，笑纷纷、落花飞絮。临江一见，谪仙风采，无言心许。八表神游，浩然相对，酒酣箕踞。待垂天赋就，骑鲸路稳，约相将去。
水调歌头·偶为共命鸟
蒋士铨（清代）

偶为共命鸟，都是可怜虫。泪与秋河相似，点点注天东。十载楼中新妇，九载天涯夫婿，首已似飞蓬。年光愁病里，心绪别离中。
咏春蚕，疑夏雁，泣秋蛩。几见珠围翠绕，含笑坐东风。闻道十分消瘦，为我两番磨折，辛苦念梁鸿。谁知千里夜，各对一灯红。
水调歌头（横山阁对月）
李弥逊（宋代）

清夜月当午，轩户踏层冰。楼高百尺，缥缈天阙敞云扃。万里风摇玉树，吹我衣裾零乱、寒入骨毛轻。径欲乘之去，高兴送青冥。

神仙说，功名事，两难成。苇汀筠岫深处、端可寄余龄。身外营营姑置，对景掀髯一笑，引手接飞萤。且尽杯中物，日出事还生。
中秋对月
曹松（唐代）

无云世界秋三五，共看蟾盘上海涯。
直到天头天尽处，不曾私照一人家。
邵伯值四十舍弟陪臣
吕时臣（明代）

井邑遭兵燹，移家近马湖。
黄巾余党在，白发故人无。
亲老仍多病，田荒不及租。
他乡今夜月，相对话穷途。
和王潜斋韵送闻人松庵二首
李曾伯（宋代）

子之为术我为官，以易占之火在山。
同在双湖湖上住，大家携手故乡还。
台湾纪巡诗 其三十二
夏之芳（清代）

仙山缥渺闇斜曛，石上棋枰旧印纹。沙马矶头人罕到，烂柯樵子话烟云。
春日晓妆（丁卯，十二岁）
叶小鸾（明代）

揽镜晓风清，双蛾岂画成。
簪花初欲罢，柳外正莺声。
万蝶花
苏辙（宋代）

谁唱残春蝶恋花，一团粉翅压枝斜。
美人欲向钗头插，又恐惊飞鬓似鸦。
儒家子刘宗庆发披戴愿赠二绝句俾藉之以谒乐
曾丰（宋代）

未得黄冠换白襕，不妨持钵乞坛间。
要还少室山人愿，须破多金长者悭。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其六
符锡（明代）

池荒莲自发，客至景频添。吏爱耽诗隐，夫宜著论潜。

成梁川济急，撼树杞忧兼。衰薄将何补，飞腾尚汝占。
看花 其一
孟郊（唐代）

家家有芍药，不妨至温柔。温柔一同女，红笑笑不休。

月娥双双下，楚艳枝枝浮。洞里逢仙人，绰约青霄游。
念奴娇（寄临安友）
白君瑞（宋代）

江干蹭蹬，镇寻常、怀想京城春色。静倚山亭凝望处，惟见鸟飞云蓂。拂面埃尘，跳□□□，老却风流格。年来却有，短蓑轻棹胸臆。

闻与俊逸嬉游，笙歌丛里，眷恋中华国。况是韶阳将近也，应办青骢金勒。丰乐阑干，西湖烟水，遍赏苏堤侧。举觞须酹，天隅犀渚孤客。
醉歌行，赠公安颜少府请顾八题壁
杜甫（唐代）

神仙中人不易得，颜氏之子才孤标。天马长鸣待驾驭，

秋鹰整翮当云霄。君不见东吴顾文学，

君不见西汉杜陵老。诗家笔势君不嫌，词翰升堂为君扫。

是日霜风冻七泽，乌蛮落照衔赤壁。酒酣耳热忘头白，

感君意气无所惜，一为歌行歌主客。
宣上人病中相寻联句
李益（唐代）

策杖迎诗客，归房理病身。闲收无效药，遍寄有情人。 ——广宣

草木分千品，方书问六陈。还知一室内，我尔即天亲。 ——李益
家酿新熟分送小壶 其一
虞俦（宋代）

酒熟黄花亦解颜，糟床声落梦魂间。一壶往助齐眉饷，莫遣新愁上远山。
岘山饯房琯、崔宗之
孟浩然（唐代）

贵贱平生隔，轩车是日来。青阳一觏止，云路豁然开。

祖道衣冠列，分亭驿骑催。方期九日聚，还待二星回。
相和歌辞 其二
陆龟蒙（唐代）

丝竹发歌响，假器扬清音。不知歌谣妙，声势出口心。
龙门看花
窦庠（唐代）

无叶无枝不见空，连天扑地径才通。

山莺惊起酒醒处，火焰烧人雪喷风。
杂兴
陆游（宋代）

谋生在衣食，不仕当作农。
识字读农书，岂不贤雕虫。
妇当娶农家，养蚕事炊舂，晨耕候春扈，夜织惊秋蛩。
畦蔬胜肉羹，社酒如粥醲。
毋为慕朝帻，谄笑求见容。
送宋兵宪惟一赴闽中
欧大任（明代）

南征慷慨佩吴钩，组练三千拥上游。襟带七闽开大府，弦歌百越似沧洲。

白龙尚控无诸国，铜虎犹劳案道侯。傥问梅花吹玉笛，故人相忆在江楼。
送友人边游
黄滔（唐代）

衔杯国门外，分手见残阳。何日还南越，今朝往北荒。

砂城经雨坏，虏骑入秋狂。亲咏关山月，归吟鬓的霜。
南歌子
赵子发（宋代）

人有纫兰佩，云无出岫心。扁舟来入碧涛深。坐见楚咻、儿女变齐音。

但醉双瓶玉，从渠六印金。此时何处可幽寻。风定津头、白日照平林。
谒金门
卢祖皋（宋代）

闲睡足。冰柱乱敲寒玉。簇簇庭阴嘉树绿。晚蝉声断续。

一雨藕花新浴。香破小窗幽独。重理焦桐寻旧曲。隔墙风动竹。
谒金门
谢逸（宋代）

帘外雨，洗尽楚乡残暑。白露影边霞一缕。绀碧江天暮。

沈水烟横香雾，茗碗浅浮琼乳。卧听鹧鸪啼竹坞。竹风清院宇。
四时白纻歌五首 其二 夏白纻
沈约（南北朝）

朱光灼烁照佳人，含情送意遥相亲。嫣然一转乱心神，非子之故欲谁因。
画兰竹题赠苏时钦
薛素素（明代）

翠竹幽兰入画双，清芬劲节伴闲窗。
知君已得峨眉秀，我亦前身在锦江。
九诵·周公
鲜于侁（宋代）

噫嗟兮文公，岿然兮秘宇。
怅王室兮多难，独勤劳兮左右。
四国流言兮冲人不知，东片问罪兮慆慆不归。
大电以风兮天威震惊，弁启金滕兮衮衣有光。
公之心兮大成文武，公之子兮建侯启土。
山川兮附庸，奄凫绎兮龟蒙。
万子孙兮承祀，亿兆人兮仰止。
惟夫子之叹嗟兮不复见子寤寐。何莽新之假摄兮文奸言而欺一世，
造作诡故而戕刘兮亦亟殄宗而绝嗣。公之圣而德协天兮何妄人之辄自俾其颠而不终兮天实表公衷而警后。
肃进拜於庙堂兮奉时之牲酒。鼓钟兮在宫，
琴瑟兮在堂。神之格兮乐享，
民欣欣兮不忘。
次韵邵公济六言三首赠史千史自云尝从邵学 其三
周孚（宋代）

贮腹古文奇字，发箧长歌短行。挽子纵谈今夕，小风时动帘旌。
访杨湖阴不遇因题其门
陈辅（宋代）

北山松枌未飘花，白下风轻麦脚斜。
身似旧时王谢燕，一年一度到君家。
恭和御制和侍郎沈德潜纪恩诗四首元韵 其二
梁诗正（清代）

壮岁栖迟守敝庐，策名已是杖乡余。贞心合作凌云干，健尾终为跋浪鱼。

吴下风骚推已久，天边知遇宠方初。年来试检赓飏制，富过《长杨》与《子虚》。
浮邱八景 其三 珊瑚井
黄鏊（明代）

珊瑚深汲赤砂清，活水轻涵玉树明。葛令有丹成九转，何劳仙掌注金茎。
桐君祠用壁间韵 其二
韩淲（宋代）

春阴寂寂万花中，花外声传古寺钟。几度潮生见潮落，尚馀情思在云峰。
侍御叶公疏陈鹾事得请赋东二章 其二
胡应麟（明代）

一疏回天四海闻，欢声驰颂越江濆。臣心总为埋轮切，帝眷偏从折槛勤。

十道乘骢争吐气，三朝鸣凤欲空群。西京底事蒐盐铁，为报桓宽正属文。
宋武帝居今为寿丘寺
林景熙（宋代）

青衣梦破满林烟。一掷乾坤亦偶然。
僧屋翠微看月上，江上犹似永初年。
悼亡三首 其二
谢薖（宋代）

三公吾岂敢，宁为忍饥寒。拟听笭箵雨，潜悲苜蓿盘。

烟云昏壁月，霜露殒香兰。伫立东风泣，忘情良独难。
象弈各有等级四绝品四人高下
文天祥（宋代）

坐踞河南百战雄，少年飞槊健如龙。
世间只畏两人在，上有高公下慕容。
句 其六
陈轩（宋代）

十万人家溪两岸，绿杨烟锁济川桥。
奉和东宫经故妃旧殿诗
江总（南北朝）

故殿看看冷。
空阶步步悲。
犹忆窥窗处。
还如解佩时。
苔生无意早。
燕入有言迟。
若令归就月。
照见不须疑。
诗二句
苏轼（宋代）

叶随流水归何处，牛载寒鸦过别村。
缘识
宋太宗（宋代）

丽句冥搜得，灰心大道尊。
从人言澹薄，古僻是玄门。
清平乐
吴则礼（宋代）

庆钟华胄。人物朝端秀。朝罢章华骄马骤。十万人家举手。

后房桃李娟娟。有谁云雨恩偏。看取晚春时候，兰芽玉茁争妍。
第一山
王渥（金朝）

亭耸东南第一山，登临身在白云间。
市楼斜日红高下，客艇轻波绿往还。
舆地望中成异境，将军阃外亦胡颜。
七月十六日赴庾直有怀
梅尧臣（宋代）

白日落我前，明月随我後。
流光如有情，徘徊上高柳。
高柳对寝亭，风影乱疏牖。
我马卧其傍，我仆倦搘肘。
寂寂重门扃，独念家中妇。
乳下两小儿，夜夜啼向母。
问爷若个边，天性已见厚。
不嗟羁枕孤，不愧栖禽偶。
内有子相忆，外有月相守。
何似长征人，沙尘听刁斗。
过梅岭
梁绍裘（明代）

名相当年谁伯仲，杜房姚宋若为俦。韶阳俎豆瞻依切，唐代仪刑感慨收。

功在梅关标绝巘，忠垂金鉴照千秋。古今岭表多贤俊，请看南邦第一流。
新年自唱自和
戴复古（宋代）

江山一夜雨，花柳九州春。
过节喜无事，谋懽要及辰。
年年仍岁岁，故故复新新。
把酒有馀恨，无从见古人。
赠陈承务
李若水（宋代）

白马津北千里疆，郡县交错旗布方。
广平僻峙黄流旁，蓄兵万指红满仓。
守将恃才政弗臧，公掊私取贪如狼。
扼兵之喉夺其粮，掊克帑藏资晏荒。
群凶叫呶计则狂，敢以寸草骄太阳。
送拥鸷猛为主张，遂严统押分队行。
遂排武库择刃芒，绛巾绣裳马龙骧。
縻执守将如驱羊，面疏隐恶众踣伤。
传呼戒关戍城隍，枚计豪户恣劫攘。
金珠之余重弗将，老稚践蹂纷惊惶。
潜挂巨索投壕墙，小斯流血大仆僵。
或坐暗室遮屏床，或走曲巷杂病尪。
九重闻之骇非常，急诏将士趋衡漳。
鲸奔虎吼未就韁，择肉而食谁敢当。
陈侯半世耽文章，再随计吏观国光。
才则有余命不傥，时吐愤气干穹苍。
古人一言靖猾强，笺简万世名飞扬。
谁能幽窗勘铅黄，俯与群蚁争毫芒。
乃袖空手赴贼场，吾有寸舌充剑枪。
剖析祸福声琅琅，傥昏不从死亦昌。
辇钱五万倡厥乡，少顷倚叠平山冈。
徽长钩大饵鲜香，彼其喁喁果争尝。
戢牙伏爪威弭藏，再拜称谢君策良。
径取渠帅众共戕，氛霾卷剥清风颺。
万室相贺欢声长，微斯人兮吾俱亡。
姓名进夕奏未央，帝虫太守乏惠康。
几使赤子罹祸殃，予嘉汝节敌秋霜。
锡之京秩厉勤王，图厥后效吾所望。
忠义之风久微茫，君今与古争煌煌。
我作此诗备遗忘，会有史笔流芬芳。
臭庵
释师范（宋代）

全无气息，直是薰人。
无鼻孔者，方堪与邻。
浑家门客联句 其一
不详（唐代）

自与浑家邻，馨香遂满身。无心好清静，人用去灰尘。
祁门界
方回（元代）

辛苦营花圃，他乡过一春。
马兼人并老，仆笑主何贫。
尚忆桃符改，俄惊麦饭新。
吾州才入望，山色碧无尘。
行香子　博山戏呈赵昌甫、韩仲止
辛弃疾（宋代）

少日尝闻。富不如贫。贵不如、贱者长存。由来至乐，总属闲人。且饮瓢泉，弄秋水，看停云。
岁晚情亲。老语弥真。记前时、劝我殷勤。都休殢酒，也莫论文。把相牛经，种鱼法，教儿孙。
冬至日
苏辙（宋代）

阴阳升降自相催，齿发谁教老不回。
犹有髻珠常照物，坐看心火冷成灰。
酥煎陇坂经年在，柑摘吴江半月来。
官冷无因得官酒，老妻微笑泼新醅。
拜方正学先生祠四十韵
李良年（清代）

绝学吾乡重，孤忠异代存。丰姿留想像，瞻捧肃蘋蘩。

忆昔回天步，灾躔切帝阍。金瓯成仓卒，玉叶久翩反。

册府盟何补，宗城坏有源。狧糠诚在计，寒齿及雄藩。

议惜移封寝，谋同筑舍烦。渔阳师剽锐，上国羽飞骞。

江左懿亲睦，师中叔父尊。绛侯驰壁垒，东越走连蹇。

叹息楼船误，凭陵突骑喧。浮云深建业，宫雨湿朝元。

锁啮江腰断，沙衔地肺昏。控弦江总宅，吹角谢公墩。

马饮重湖隘，烽投入水浑。高飞愁燕子，间道失龙孙。

劝进纷天策，讴吟到朔辕。袈裟终在野，衰绖岂酬恩。

诏纸层霄碎，纲常一字论。漂零轻十族，慷慨望千门。

碧血凝沾洒，丹心激弟昆。燕封虚饵蠋，乡梦不归温。

佳气钟山换，新麾幕府翻。冠裳犹未忝，刀锯更何言。

尚想纷钩射，当时下殿奔。不成悲鲍永，讵敢哭陈蕃。

士有平陵义，文招屈子魂。黄蒿歌逼仄，白日些烦冤。

席帽三山市，舆尸百草根。长时深露，何地剪春幡。

密网蠲中叶，新祠起断原。都人还俎豆，隧道几凉暄。

故友嗟邻近，余辉照隔垣。松移荒木末，阶净长兰荪。

仰止从遗史，经过感旧村。更看金作铸，重假石为樽。

历历桑田改，纷纷赤羽屯。碑珉承赑屃，客泪落獶猿。

羌管凄神曲，吴羹荐瓦盆。江花墓门路，长对孝陵园。
能仁寺
翁卷（宋代）

芙蓉峰入天，寺与此峰连。
得见是冬月，要来从昔年。
寒潭盛塔影，古木带厨烟。
偶值高僧出，禅床坐默然。
次韵桃花菊
朱服（宋代）

篱边不语自成蹊，红入秋丛见亦稀。乱插乌巾酬老健，轻浮白亦惜春归。

刘郎一去花何晚，陶令重来色已非。蝶散蜂藏无足怪，冷香寒艳不堪依。
陪祀泰陵
陈向廷（明代）

垒嶂巍峨寝殿宽，岁时将事肃登坛。汉家灯火摇千炬，周室威仪拜百官。

风雨春深阴桧柏，龙舆天远望衣冠。孝皇遗泽应如海，此夕瞻依意未阑。
步蟾宫
苗善时（元代）

阳复乾纯阳姤午。象帝先、是吾玄祖。一气氤氲降甘雨。

始恍然、火浮黎土。

无极极中诚密锢。玉龙蟠、幽囚金虎。主人轻鼓没弦琴，全不属、宫商律吕。
缘识 其二十二
赵炅（宋代）

偃亚松，笔迹高。来更妙，甚奇特，三十年前曾收得。

上下度量有短长，平头一样青烟色。半枯半嫩小枝斜，筛风阴石皆法则。

左隈右倚四维绝，悬在书堂谁分别。喝起诸山未是奇，千年鹤坐方可说。

根蟠龙，笼春雪，团团引出桂华月。暗聚风生攲枕观，驱逐邪魔无情灭。

若在灵山片时久，感动天人师子吼。扫教心地起自然，好看纵横如意手。

偃亚松，偃亚松，或真个生在深谷，为栋梁之异木。

任从霜雪摧残，终归众人之瞻瞩。
【双调】庆东原_春日莺啼昼
张可久（元代）

春日
莺啼昼，人倚楼，酒痕淹透香罗袖。蔷薇水蘸手，荔枝浆爽口，琼花露扶头。有意送春归，无奈伤春瘦。
赴端礼之招道中
李处权（宋代）

高人折简苦相催，要及春风把一杯。
花柳溪山寒食后，云中何似雨中来。
阿凡初冠觅诗
陈藻（宋代）

后人犹识前贤子，祇是乃翁文字行。为报阿凡今既冠，莫教只托网山名。
津上人蜗舍
韩驹（宋代）

昔在焦居士，野宿蜗牛庐。今津又继之，结草王城居。

容膝审易安，盖头无复馀。心澄动境寂，意远陋室虚。

我家数亩田，荒荟自垦除。茆檐正如此，日入归荷锄。

一朝寓华屋，慨然念村墟。疵物傥有激，投老同归欤。
过建德
张孝祥（宋代）

古县依山住，肩舆带雨来。闾阎无地著，岩壑有天开。

野驿编青竹，公庭砌碧苔。传闻长官好，小泊亦佳哉。
咏怀八十二首·其十七
阮籍（魏晋）

独坐空堂上，谁可与欢者？
出门临永路，不见行车马。
登高望九临，悠悠分旷野。
孤鸟西北飞，离兽东南下。
日暮思亲友，晤言用自写。
戏云龙山人二绝 其二
秦观（宋代）

选胜只携长胫鹤，入廛还驾短辕车。时人若问虚玄事，笑答无过李老书。
挽云屋徐侍郎
王义山（宋代）

阖朝奔逸荡无关，夜半潇潇风雨寒。
世乱争先寻活路，时贫输与做穷官。
平生自谓学无事，一死谅非君所难。
到此彷徨犹不忍，国亡那敢计身安。
司理弟之官岳阳相别于定王台凄然有感为赋五
真德秀（宋代）

念昔戏彩时，欢娱共晨夕。
天风吹惊鸿，一散不并翼。
相逢重湖吹，感叹复凄恻。
王事不可留，去指重湖北。
层楼时怅望，茫茫楚天碧。
数寄平安书，老怀庶宽释。
汉武帝
汪时中（元代）

天马西来苜蓿堆，五云宫阙是蓬莱。可怜商鼎盐梅味，不似金茎露一杯。
七月十四夜观月
陆游（宋代）

不复微云滓太清，浩然风露欲三更。
开帘一寄平生快，万顷空江著月明。
李丞相纲生朝三首 其三
张元干（宋代）

希世推英伟，行藏孰是非。横流曾砥柱，袖手且深衣。

槐影摇黄閤，星躔焕紫微。山林愚已老，衮绣看公归。
寄内
李光（宋代）

袅袅秋风度泬寥，卧闻微雨打芭蕉。黄花篱落重阳近，白发江津客路遥。

家信隔年新恨过，箧衣经暑旧香消。小槽正想珍珠滴，海舶来时寄一瓢。
蝶恋花 除夕
沈宣（明代）

锣鼓儿童声聒耳，傍早关门，挂起新帘子。爆仗满街惊耗鬼，松柴烧在乌盆里。

写就神荼并郁垒，细马送神，多著同兴纸。分岁酒阑扶醉起，阖门一夜齐欢喜。
塞上
赵延寿（唐代）

黄沙风卷半空抛，云动阴山雪满郊。探水人回移帐就，

射雕箭满著弓抄。鸟逢霜果饥还啄，马渡冰河渴自跑。

占得高原肥草地，夜深生火折林梢。
和孙行简夜宿万寿山经阁诗韵二首 其二
成廷圭（元代）

九曲池边看秋色，水光荡漾青于苔。白云相邀上山去，明月更喜随人来。

一声两声松子落，千朵万朵芙蓉开。老僧悟我静中意，不遣阶墀留俗埃。
太史萧宗乐半间园八咏 其二 中虚亭
杨慎（明代）

高人厌世氛，亭子枕孤云。宇定天光发，风清地籁闻。

此君相对处，幽意许平分。
万壑松风旧日赐居也因题其壁 其四
弘历（清代）

质鲁无能叹末由，徒惊岁月逝波流。于昭在上恩如海，比并乾坤万古留。
五位
释子淳（宋代）

正中偏，宝殿烟笼月色前。
井底燃灯天未晓，暗中夜辨往为源。
偈
释彦岑（宋代）

今朝八月初五，好事分明为举。
岭头漠漠秋云，树底鸣鸠唤雨。
岭夜东海鲤鱼，吞却南山猛虎。
虽然有照有用，毕竟无宾无主。
唯有文殊普贤，住，
住，我识得你。
始生日有感
朱同（明代）

天马辞月窟，飘然来沙场。飞鸿失其群，哀吟独南翔。

我生胡不辰，三年羁钱塘。矫首屡四望，雪晴关山长。

男儿生堕地，勋名在四方。那能守丘园，郁郁怀故乡。

所悲有双亲，白发垂高堂。温凊谁当共，甘旨谁当尝。

所以终夜起，怆然悲以伤。由来忠孝节，千古垂纲常。

大罪既逆天，细事胡足量。登高观大荒，大荒何茫茫。

白日悬苍穹，不照游子肠。
沈夫人挽诗二首 其二
刘一止（宋代）

盛德高门阀，荣光动里间。如何偕老愿，端向此时悭。

幼妇辞新刻，仙游梦莫攀。吁嗟袆翟贵，不立内朝班。
桃源舟中
水卫（清代）

万山历尽一江平，天许乘风破浪行。沅水已过湘水近，滇云遥浪楚云生。

沿溪渔父频回棹，夹岸桃花半落英。我欲泊舟寻大隐，仙源鸡犬莫相惊。
东郡怀古二首。王京兆
李德裕（唐代）

河水昔将决，冲波溢川浔。峥嵘金堤下，喷薄风雷音。

投马灾未弭，为鱼叹方深。惟公执珪璧，誓与身俱沉。

诚信不虚发，神明宜尔临。湍流自此回，咫尺焉能侵。

逮我守东郡，凄然怀所钦。虽非识君面，自谓知君心。

意气苟相合，神明无古今。登城见遗庙，日夕空悲吟。
赠琴士翁明远并简干教二黄丈 其三
徐鹿卿（宋代）

静寄琴中适意吟，鲁庵句里自然琴。琴诗苦要清如许，千古寥寥觅赏音。
邗沟
陈锦（清代）

鸿沟千里碧潺潺，一面潢池巨浸环。河水连天何必海，沙堤如阜别无山。

涨添淮雨来偏速，并作江潮去不还。薄暮西风吹更紧，浪花高泼马篷湾。
送丹阳赵少府（即给事中涓亲弟）
卢纶（唐代）

恭闻林下别，未至亦沾裳。荻岸雨声尽，江天虹影长。

佩韦宗懒慢，偷橘爱芳香。遥想从公后，称荣在上堂。
题兰墀二嫂如舟室
那逊兰保（清代）

如舟小屋远尘喧，别是人间一洞天。红艳花光轻泄露，绿连槐洞淡浮烟。

闲眠小榻疑停桨，醉倚虚窗当叩舷。爱此数椽随意构，息肩容膝乐悠然。
半月泉
赵昱（明代）

明月隔幽岩，落水似弦上。更凿经好事，劈规作新样。

虾蟆恒见经，兔魄未全望。俛瞩潭影亏，檐云空蔽障。

判划古菱花，偃形类交韔。得闲经竹院，小憩获微尚。

讨旧溯曩昔，灵号咸和创。名迹宁寡和，寺壁记慈相。
新婚别
杜甫（唐代）

兔丝附蓬麻，引蔓故不长。
嫁女与征夫，不如弃路旁。
结发为君妻，席不暖君床。
暮婚晨告别，无乃太匆忙。
君行虽不远，守边赴河阳。
妾身未分明，何以拜姑嫜？
父母养我时，日夜令我藏。
生女有所归，鸡狗亦得将。
君今往死地，沉痛迫中肠。
誓欲随君去，形势反苍黄。
勿为新婚念，努力事戎行。
妇人在军中，兵气恐不扬。
自嗟贫家女，久致罗襦裳。
罗襦不复施，对君洗红妆。
仰视百鸟飞，大小必双翔。
人事多错迕，与君永相望。
入青城山门诗
程公许（宋代）

入山佳气异他山，翠逻周遭几复关。
流水白云无尽藏，莫教容易到人间。
槐花
郑谷（唐代）

毵毵金蕊扑晴空，举子魂惊落照中。

今日老郎犹有恨，昔年相虐十秋风。
渔家傲
欧阳修（宋代）

九日欢游何处好。黄花万蕊雕阑绕。通体清香无俗调。天气好。阑滋露结功多少。

日脚清寒高下照。宝钉密缀圆斜小。落叶西园风袅袅。催秋老。丛边莫厌金尊倒。
鸡冠
李彭（宋代）

景纯机上为裁剪，浅碧深藏称意红。要与飞鸿同保社，肯随凡意在樊笼。

鸣阶鼓翼何劳尔，介羽登场略未工。赤帻漫多安足数，尸乡反笑祝鸡翁。
罗池石刻
不详（唐代）

龙城柳，神所守。驱厉鬼，山左首。福士氓，制九丑。
百字令（寿冯宪。是日，宴于古羊桃花下）
李仲光（宋代）

小红开也，问韶华、今年何事春早。尽道福星临照久，勾引东风仙岛。一点恩光，列城生意，万物无枯槁。园扉深处，也应满地芳草。

却怪有脚阳春，如何移向崆峒了。父老牵衣留不住，只有攀援遮道。翠柏杯中，蟠桃花下，君看朱颜好。路人遥指，他年黄阁元老。
题雁荡山
范宗尹（宋代）

一径入幽谷，随山几萦盘。云树深蓊蔚，石溪响潺湲。

我来春色晚，山花亦何繁。好鸟不知名，向人自关关。

遗我发兴新，探讨忘疲艰。龙湫信奇绝，飞泉落云间。

快泻万斛珠，溅沫霜雪寒。尊者所经行，草木不可芟。

敢将尘土足，濯此清泠湾。晚投野僧家，山作碧玉环。

高堂极虚明，可寄须臾闲。此行端为山，山穷我当还。

明朝驱车去，依然随尘寰。胜处未易忘，神游清夜阑。
送乔安邑备
张说（唐代）

书阁移年岁，文明难复辞。欢言冬雪满，恨别夏云滋。

外尹方为政，高明自不欺。老人骖驭往，童子狎雏嬉。

日茂西河俗，寂寥东观期。遥怀秀才令，京洛见新诗。
松风阁赠方昆山用顾与成韵
邵宝（明代）

石鼎诗成向我歌，听松楼外竹为窝。风烟逸望三江远，湖海清谈一夜多。

云近不知山是否，雨深还问月如何。相逢莫讶辞官蚤，鬓发萧萧短更皤。
赠郑尉
韩淲（宋代）

玉溪夜饮十年时，月底群山翠作围。尽吸烟霞归酒盏，但知风露著人衣。

飘零如我空攀桂，邂逅从公合采薇。南北两峰元自好，长安城里暗尘飞。
偈五首 其一
释岩（宋代）

雨后鸠鸣，山前麦熟。何处牧儿，骑牛笑相逐。莫把短笛横吹，风前一曲两曲。
云台寺梅坡
陈宓（宋代）

不是骚人亲手栽，如何一一作诗谋。
世间那用香如许，应有仙真夜往来。
次韵范参政书怀
陆游（宋代）

春寒还似暮冬天，败絮重披有虱缘。
虽欠高僧分白，偶蒙暴客虱青毡。
浊醪盎盎贫犹醉，倦枕昏昏昼亦眠。
年少从渠笑衰嬾，相呼禹庙看龙船。
苏武慢 其一 次虞伯生韵，咏白鸥园
夏言（明代）

绿树芳园，白鸥野水，一曲渔矶堪钓。取乐偷闲，傍花随柳，不是学他年少。

辍却丝纶，放归田里，深荷九重优诏。喜天边、倦翼翩翩，飞向夕阳林表。

自归来、新买池塘，旋裁杨柳，勾引水禽沙鸟。竹底茅斋，松间草阁，藜火夜辉林杪。

拄杖闲游，支颐打坐，行住万缘都了。念道人、非佛非仙，说与傍人不晓。
拟灭胡歌三绝 其二
郭之奇（明代）

中原杂种莫相侵，皎日安能翳尺阴。酋首终须悬汉阙，帝羓久在杀胡林。
斗百花·闰花朝
夏孙桐（清代）

二月燕山寒冱。常惜东风来暮。今年两遇花朝，禁火才过百五。

消息阴晴，饧箫声暖铜街，彩缕烟笼芳树。春色平分处。

老爱春迟，驹隙看花如雾。春纵暂留，人不少年重度。

拾翠归来，多情杏屋明蟾，还劝玉尊深注。
吴宫词二首 其一
沈愚（明代）

银箭金壶清漏长，锦云百队红鸳鸯。春风侍宴苏台畔，歌吹连鸳声不断。

盘中绛蜡光玲珑，玉缸霞液玻璃钟。吴王醉拥西施卧，灵岩山头月将堕。
横林遇雨 其一
朱南杰（宋代）

断当篙师到锡山，片云尼我竹林间。短篷展转浑无寐，祇听邮铃去复还。
月前韵感事
孙应时（宋代）

驹去不食藿，马佚能伤葵。
烈士多慷慨，耿耿谁当知。
起吟清夜阑，边月明春闺。
雨心杜陵老，澒洞终南齐。
过若山坊进退格
杨万里（宋代）

绿涨空中幄，黄铺地上云。
风条钩过轿，雨穟没行人。
夹路桑千树，平田稻十分。
泽行殊不恶，物色逐村新。
王德言枢密生日十首 其十
曹勋（宋代）

八月凉秋草未斑，诞辰正近旧长安。客涂拜寿无琴奏，应念清辉玉臂寒。
水龙吟 送闵道录醮玉隆竣事归东湖
朱思本（元代）

几年南北声名，有纯孝子骞苗裔。逃儒自爱，＊间天赋，神仙标致。归隐东湖，醉游南浦，满襟清气。想当时、宦海风波浩荡，从前错，如今是。追念父师恩重，恨年华、暗随流水。锦帷夜醮，黄坛春静，绿章封事。香雾空蒙，步虚嘹亮，孝通天地。玉皇优诏答功勤，寿甲子，三千岁。
论马
岳飞（宋代）

骥不称其力，称其德也。臣有二马，故常奇之。日啖豆至数斗，饮泉一斛，然非精洁宁饿死不受。介胄而驰，其初若不甚疾。比行百余里，始振鬣长鸣，奋迅示骏。 自午至酉，犹可二百里。褫鞍甲而不息、不汗，若无事然。此其为马，受大而不苟取，力裕而不求逞，致远之材也。值复襄阳，平杨幺，不幸相继以死。今所乘者不然。 日所受不过数升，而秣不择粟，饮不择泉。揽辔未安，踊跃前驱。甫百里，力竭汗喘，殆欲毙然。此其为马，寡取易盈，好逞易穷，驾钝之材也。
自盱之临川早发
揭傒斯（元代）

扁舟催早发，隔浦遥相语。
鱼色暗连山，江波乱飞雾。
初辞梁安峡，稍见石门树。
杳杳一声钟，如朝复如暮。
盛京旧宫再依皇祖元韵
乾隆（清代）

枚枚青琐与银铺，一例都京制度符。
体从帝王御宫殿，心惟黎庶奠寰区。
酌斟奢俭临中国，环卫旗民壮远图。
敬仰戎衣未解际，依然有暇视规模。
喜见刘同州梦得
白居易（唐代）

紫绶白髭须，同年二老夫。论心共牢落，见面且欢娱。

酒好携来否，诗多记得无。应须为春草，五马少踟蹰。
上元次日至黄州遇雨
袁说友（宋代）

谁说黄州斗样微，满城灯火亦相辉。
痴儿方有揶揄意，却得连江雨解围。
题华山图
贝琼（元代）

太华五千仞，石色青如苔。崭然表西极，肇自鸿濛开。

河流破石雷霆激，父老空谈巨灵迹。山寒五月疑清秋，鸟飞不过仙掌侧。

我欲上从羽客云台间，铁锁高县犹可攀。千叶池莲食之久不死，明星玉女相往还。

相往还，人间万劫才一息。峰头大笑惊下方，日落咸阳秋草碧。
初夏
陈长生（清代）

虚堂瑟瑟度南薰，炷尽沈烟散午芬。沸鼎茶声疑作雨，隔帘花午欲生云。

呕心句少吟逾苦，信手棋多败亦欣。小倦不须寻素簟，碧阑干外坐斜曛。
有怀参政范公因书桂隐近事奉寄二首
张镃（宋代）

迂隣寻阿作治中，閒事归来却不慵。
晓炷佛香聊作观，晚投社饱亦称侬。
荷花制就身宜著，菰米收成手自舂。
最是今春多伟绩，万丛兰四百株松。